**B. Osobitná časť**

**K § 1 a prílohe č. 1**

Konštatuje sa vyhlásenie prírodnej rezervácie Homoľa (ďalej len „PR Homoľa“). Súčasne § 1 odkazuje na prílohu č. 1, ktorá obsahuje slovný opis hraníc a mapu, na ktorej sú vyznačené hranice PR Homoľa .

**K § 2**

Územie PR Homoľa sa vymedzuje prostredníctvom príslušného okresu a katastrálneho územia, ďalej sa uvádza, kde je možné nájsť podklady, v ktorých je zakreslená hranica PR Homoľa. Technickým podkladom na zápis priebehu hranice PR Homoľa do katastra nehnuteľností je zjednodušený operát geometrického plánu. Pre potreby praxe budú grafické podklady, v ktorých je zakreslená hranica PR Homoľa, uložené podľa miestnej príslušnosti na Okresnom úrade Brezno. Ďalším zdrojom informácií o PR Homoľa a o vymedzení jej hranice je Štátny zoznam osobitne chránených častí prírody a krajiny (ďalej len „štátny zoznam“), do ktorého sa podľa § 51 ods. 5 zákona zapíšu prírodné rezervácie po vyhlásení ich ochrany. Štátny zoznam, ako aj výpisy z neho, sú verejnosti prístupné a sú uložené na príslušných orgánoch ochrany prírody. Zdrojom informácií je aj kataster nehnuteľností, keďže chránené územia sú predmetom evidencie katastra nehnuteľností. V zmysle § 51 ods. 6 zákona okresný úrad, katastrálny odbor na základe podkladov predložených MŽP SR vyznačí chránené územie v katastri nehnuteľností po jeho zápise do štátneho zoznamu. V katastri nehnuteľností bude územie PR Homoľa evidované jednak v súbore geodetických informácií (zobrazením hranice, pričom platí, že vyznačením hranice sa nevytvára nová parcela), ako aj v súbore popisných informácií [kódom druhu chránenej nehnuteľnosti „104 Prírodná rezervácia (národná prírodná rezervácia)“].

**K § 3 a prílohe č. 2**

Upravuje sa účel a predmet ochrany PR Homoľa. Účelom jej vyhlásenia je zabezpečenie priaznivého stavu predmetov ochrany prírodnej rezervácie, ktoré sú uvedené v prílohe č. 2.

Určenie predmetov ochrany vyplýva zo smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín v platnom znení, z ustanovení zákona (napr. z § 17 ods. 1) a z vyhlášky č. 170/2021 Z. z. – napr. v prílohe č. 4 k vyhláške č. 170/2021 Z. z. je uvedený zoznam chránených rastlín a v prílohe č. 5 k vyhláške č. 170/2021 Z. z. je uvedený zoznam chránených živočíchov.

Predmetom ochrany PR Homoľa je prioritný biotop európskeho významu Kr 6 Xerotermné kroviny (\* 40A0), biotopy európskeho významu Ls 5.1 Bukové a jedľovo-bukové kvetnaté lesy (9130), Ls 5.4 Vápnomilné bukové lesy (9150), Sk 1 Karbonátové skalné steny a svahy so štrbinovou vegetáciou (8210), biotopy druhov živočíchov európskeho významu kunka žltobruchá *(Bombina variegata)*,podkovár malý/podkovár krpatý *(Rhinolophus hipposideros)*, uchaňa čierna/netopier čierny *(Barbastella barbastellus)*, netopier veľký/netopier obyčajný *(Myotis myotis*), netopier brvitý *(Myotis emarginatus)*, biotopy rastliny európskeho významu kyjanôčka zelená *(Buxbaumia viridis* (Moug.)Moug. &Nestl. (o)*)* a biotopy druhu rastliny národného významu smrečinovec plazivý *(Goodyera repens* (L.) R. Br*.)*.

**K § 4**

Na území PR Homoľa platí štvrtý stupeň ochrany podľa § 15 zákona. Ochranné pásmo PR sa osobitne nevyhlasuje a neplatí ani ochranné pásmo ustanovené v § 17 ods. 7 zákona.

**K § 5**

Účinnosť nariadenia vlády sa vzhľadom na predpokladanú dĺžku legislatívneho procesu a potrebnú legisvakačnú lehotu navrhuje na 1. marca 2023.